**Informatīvais ziņojums**

**par Eiropas Savienības iekšlietu ministru**

**2020.gada 7.jūlija neformālajā videokonferences sanāksmē iekļautajiem jautājumiem**

 2020.gada 7.jūlijā Vācijas prezidentūra Eiropas Savienības (turpmāk – ES) Padomē (turpmāk – Prezidentūra) organizēja ES iekšlietu ministru neformālo videokonferences sanāksmi, kurā bija iekļauti šādi diskusiju jautājumi:

* ***Eiropas policijas partnerība***

Covid-19 pandēmija ir parādījusi, cik būtiska ir tieša un digitāla pārrobežu sadarbība starp policijas spēkiem. Ievērojot minēto, Prezidentūra vēlas uzlabot sadarbību starp policijas iestādēm, izmantojot Eiropas Policijas partnerības ietvaru. Prezidentūra vēlas panākt, lai ikvienam policijas darbiniekam ikvienā dalībvalstī jebkurā laikā būtu piekļuve viņam nepieciešamajai informācijai no jebkuras dalībvalsts, lai novērstu pastāvošos draudus Eiropā bez robežām.

Lai to panāktu Prezidentūra izteica ierosinājumu pastāvīgi uzlabot informācijas pārvaldību, kā arī optimizēt esošo informācijas apmaiņas rīku un līgumu izmantošanu. Prezidentūra uzskata, ka ir konsekventi jāievieš jaunā ES informācijas arhitektūra drošības, migrācijas un robežu jomā. Ar policijas informāciju, kura ir pieejama tikai vienai dalībvalstij, konsekventi jāapmainās ar citām dalībvalstīm un attiecīgos gadījumos ar ES aģentūrām. Būtiska nozīme ir augstvērtīgu datu iekļaušanai ES informācijas sistēmās, kā arī Eiropola iesaistei.

Papildus tam Prezidentūra ierosināja padarīt Eiropolu par stabilu informācijas un inovāciju centru. Prezidentūra uzskata, ka ir jāstiprina Eiropola kā informācijas un inovāciju centra loma, lai tas spētu sniegt labāko iespējamo atbalstu dalībvalstu policijas spēkiem. Uzsvars būtu liekams uz optimālāku un ilgtspējīgāku tiesībaizsardzības datu izmantošanu, jo īpaši attiecībā uz spējām analizēt lielapjoma datus un risinājumiem izmantot mākslīgo intelektu tiesībaizsardzības mērķiem, kā arī Eiropolam un ES drošības aģentūrām jānodrošina pietiekams finansējums savu uzdevumu veikšanai.

Ievērojot minēto, neformālajā videokonferences sanāksmē ministri tika aicināti diskutēt par to, kā labāk izmantot informācijas apmaiņas rīkus un pēc iespējas ciešāk sadarboties policijas partnerības garā ES un Šengenas zonā. Tāpat notika diskusija par informācijas apmaiņas uzlabošanu starp dalībvalstīm un ar ES aģentūrām, kas stiprinātu policijas partnerību, kā arī par Eiropola lomas stiprināšanu, jo īpaši informācijas apmaiņas un analīzes jomā, ievērojot tam piešķirto ES finansējumu.

Sanāksmes laikā dalībvalstis kopumā piekrita nepieciešamībai pēc informācijas apmaiņas starp tiesībaizsardzības iestādēm tālākas pilnveidošanas, kā arī Eiropola centrālajai lomai šajā procesā, atbalstot ideju, ka ir jāstiprina Eiropola mandāts, atvēlot tam atbilstošu finansējumu.

Latvija uzsvēra, ka cieša, pārdomāta un uz vajadzībām balstīta pārrobežu sadarbība starp dalībvalstu tiesībaizsardzības iestādēm, jo īpaši Šengenas telpā bez iekšējām robežām, ne tikai būtiski palielina vispārējo drošības stāvokli ES, bet arī sniedz lielāku drošības sajūtu katram ES iedzīvotājam.

Tāpat Latvija piekrita, ka Eiropolam ir potenciāls ieņemt ievērojami nozīmīgāku lomu iekšējās drošības jomā ES, nekā to paredz esošais Eiropola regulējums. Tādēļ ir pienācis laiks stiprināt Eiropola mandātu, lai tas varētu sniegt lielāku, efektīvāku, operatīvāku un inovatīvāku atbalstu dalībvalstīm pārrobežu izmeklēšanu ietvaros.

* ***Meklēšanas un glābšanas operācijas jūrā***

Migrācijas jautājumi kā viena no prioritātēm ir ES darba kārtībā visus pēdējos gadus, un visticamāk arī nākotnē nezaudēs savu aktualitāti.

Dažādi ES un dalībvalstu līmenī mērķtiecīgi veiktie visaptverošie pasākumi, tai skaitā Maltas deklarācijas[[1]](#footnote-1) īstenošana, ir nesuši ievērojamus rezultātus. Vienlaikus situācija Vidusjūrā vēl joprojām saglabājas saspringta un ļoti mainīga. Turklāt pēc Covid-19 pandēmijas ierobežošanas pasākumu uz ES ārējām robežām atcelšanas tuvākajā nākotnē attiecīgajā reģionā migrācijas plūsmas varētu pastiprināties.

Tādēļ ļoti svarīga ir visu dalībvalstu aktīva iesaiste solidaritātes pasākumos Vidusjūras reģiona valstīs, lai meklēšanas un glābšanas operācijās izglābtās personas ātri un efektīvi izsēdinātu krastā, pēc iespējas novērstu nāves gadījumus un vienlaikus apkarotu cilvēku kontrabandu.

Prezidentūra norādīja, ka īpaši efektīvi būtu tādi solidaritātes pasākumi, kā uzlabot sadarbību un veicināt ES palīdzības sniegšanu trešajām valstīm; sniegt lielāku atbalstu ES īstenotajām misijām valstīs un reģionos, no kuriem vērojamas īpaši lielas migrācijas plūsmas; pastiprināt dalībvalstu veiktās aktivitātes atgriešanas jomā.

Neformālajā videokonferences sanāksmē tika panākts konceptuāls atbalsts visaptverošas pieejas nepieciešamībai, kā arī, ka solidaritāte ir nozīmīgs tās elements, bet saglabājās pretrunīgās dalībvalstu nostājas par iespējamiem solidaritātes ietvara risinājumiem. Līdz ar to tiek gaidīts Eiropas Komisijas plānotais Migrācijas un patvēruma pakts kā ietvars šo diskusiju atsākšanai.

Latvija vienmēr ir piekritusi, ka solidaritāte ir ES migrācijas politikas stūrakmens, vienlaikus turpinot uzsvērt, ka solidaritātei ir dažādas izpausmes un personu fiziska pārdale ir tikai viena no tām.

Latvija ir sniegusi, sniedz un turpinās sniegt atbalstu tām ES dalībvalstīm, kas visvairāk cieš no pārlieku lielām migrācijas plūsmām, nodrošinot mūsu ekspertu aktīvu dalību ES Tieslietu un iekšlietu aģentūru aktivitātēs, tai skaitā FRONTEX koordinētajās kopīgajās operācijās Vidusjūrā.

Latvija neiebilst patvēruma meklētāju pārdalei izņēmuma gadījumos, taču dalība šādos pasākumos var notikt tikai un vienīgi uz brīvprātības pamatiem ar tiesībām katrai dalībvalstij pašai noteikt dalības veidu un apjomu atbilstoši savām iespējām un nacionālajai kapacitātei.

Iekšlietu ministra

pienākumu izpildītājs,

Ekonomikas ministrs Jānis Vitenbergs

09.07.2020. 08:27

733

Eiropas lietu un starptautiskās sadarbības departamenta
Eiropas lietu nodaļas vecākā referente

E.Priedniece, 67219254

elina.priedniece@iem.gov.lv

1. Četru dalībvalstu (Maltas, Itālijas, Vācijas un Francijas) 2019.gada 23.septembrī sagatavota kopīgā deklarācija par pagaidu risinājumu meklēšanas un glābšanas (SAR) operācijās izglābto personu sadalei (*The Joint Declaration of Intent on a Controlled Emergency Procedure of 23 September 2019*) [↑](#footnote-ref-1)